ΓΡΑΠΤΗ ΕΡΩΤΗΣΗ E-0958/97 υποβολή: Gianni Tamino (V) προς την Επιτροπή (13 Μαρτίου 1997)

Θέμα: Σχέδιο «Detection and evaluation of aneugenic chemicals»

Τον Ιούνιο του 1993 ο Οργανισμός ΕΝΕΑ (Εθνικός Οργανισμός Έρευνας και Ανάπτυξης της Πυρηνικής Ενέργειας και των Εναλλακτικών Πηγών Ενέργειας) ανακοίνωσε στους αρμόδιους φορείς, με βάση την ιταλική νομοθεσία σχετικά με τη διεξαγωγή πειραμάτων σε ζώα, ότι διεξάγει στο C.R.E. (Εθνικό Κέντρο Ερευνών) του Casaccia-Roma πειράματα, σε συνεργασία με το Ανώτατο Ινστιτούτο Υγείας, για την «αξιολόγηση των επιπτώσεων από την πρόκληση ελαττωματικού χρωμοσωμικού διαχωρισμού σε αρσενικά και θηλυκά γενετικά κύτταρα ποντικών με χημικές ουσίες», επί 330 ποντικών, σε διάστημα 12 μηνών, με κοινοτικές χρηματοδοτήσεις.

Είναι ενήμερη η Επιτροπή για τα πειράματα αυτά; Σε ποιο ύψος ανέρχεται η χρηματοδότηση; Έχει υπόψη της το γεγονός ότι τα πειράματα αυτά πραγματοποιούνται χωρίς τη χρήση αναισθησίας και χωρίς να έχει ζητηθεί η άδεια εξαίρεσης που απαιτείται από την ιταλική νομοθεσία και, χωρίς επίσης - κατά την ημερομηνία της ανακοίνωσης - το εργαστήριο να έχει λάβει την αναγκαία άδεια από το ιταλικό Υπουργείο Υγείας; Έχει ανανεωθεί η χρηματοδότηση του εργαστηρίου αυτού;

Κοινή απάντηση του κ. Cresson εξ ονόματος της Επιτροπής στις γραπτές ερωτήσεις E-0957/97 και E-0958/97 (24 Απριλίου 1997)

Η έρευνα στην οποία αναφέρονται οι ερωτήσεις διενεργήθηκε βάσει δύο συμβάσεων Ε& Α επιμερισμένης δαπάνης στο πλαίσιο του προγράμματος «Επιστήμη και τεχνολογία για την προστασία του περιβάλλοντος» (STEP-CT910144 και STEP-CT910159). Για την πρώτη από αυτές τις συμβάσεις η κοινοτική συμβολή στην Ευρωπαϊκή Υπηρεσία Πυρηνικής Ενέργειας (ΕΝΕΑ) ανήλθε σε 117.000 ECU, που αντιστοιχεί σε 20% του συνολικού κόστους του έργου. Για τη δεύτερη σύμβαση η εκτέλεση του έργου ανατέθηκε στην ΕΝΕΑ ως υπεργολάβο, από το ιταλικό ερευνητικό ινστιτούτο Centro Nazionale di Ricerca, το οποίο έλαβε 44.000 ECU από την Επιτροπή, ποσό που αντιστοιχεί σε 50% του κόστους του έργου. Η Επιτροπή είναι ενήμερη των εργασιών που εκτελέσθηκαν στο πλαίσιο αμφοτέρων των συμβάσεων, των οποίων τα αποτελέσματα έχουν δημοσιευθεί στην επιστημονική βιβλιογραφία αφού αξιολογήθηκαν από συντακτική επιτροπή ομολόγων επιστημόνων. Τελικές εκθέσεις σύνοψης των αποτελεσμάτων δημοσιεύθηκαν σε ειδική έκδοση του περιοδικού «Mutation research» (τόμος 353, σελίδες 65-84 και 11-46 αντιστοίχως). Κατά την εκτέλεση των έργων δεν διενεργήθηκαν δοκιμές που απαιτούσαν τη νάρκωση των ζώων. Η Επιτροπή είχε εξάλλου βεβαιωθεί ότι η εγκατάσταση Casaccia λειτουργούσε από τις αρχές της δεκαετίας του '60, και έχει να παρουσιάσει μακρά παράδοση εφαρμογής των πλέον προηγμένων συνθηκών για την υγεία και τη μέριμνα των ζώων.

Τα αποτελέσματα αμφοτέρων των ερευνητικών έργων συνέβαλαν άμεσα στους στόχους του ερευνητικού προγράμματος STEP και, εμμέσως, στην πολιτική της Επιτροπής σχετικά με την ασφάλεια και την αξιολόγηση των χημικών ουσιών, δεδομένου ότι βοήθησαν να αναπτυχθούν βελτιωμένες μέθοδοι για την αξιολόγηση της ασφάλειας των χημικών ουσιών, έτσι ώστε να προκύψει καλύτερη προστασία του ανθρώπου και του περιβάλλοντος.

Εναρκτήρια ημερομηνία για αμφότερες τις 36-μήνες συμβάσεις ήταν η 1η Οκτωβρίου 1991, τέσσερεις μήνες πριν θεσπισθεί η ιταλική νομοθεσία (27 Ιανουαρίου 1992). Ο νόμος και οι διαδικασίες ερμηνεύθηκαν από την ιταλική κυβέρνηση σε μία σειρά εγκυκλίων, τη χρονική περίοδο 1992-1994. Κατά την περίοδο αυτή ενημερώθηκαν οι αρχές σχετικά με την έρευνα και σύμφωνα με το νόμο επιτράπηκαν εν συνεχεία τα πειράματα. Οι συμβάσεις περατώθηκαν στις 30 Σεπτεμβρίου 1994 και δεν ανανεώθηκαν.